SAPPE วิ่งฉิวกว่า 5% โบรกฯแนะ”ซื้อ” ชูเป้า32บ. ลุ้นกำไรQ1โตแตะ 74ลบ. หลังยอดส่งออกฟื้นตัว
SAPPE วิ่งฉิวกว่า 5% โบรกฯแนะ"ซื้อ" ชูเป้า32บ. ลุ้นกำไรQ1โตแตะ 74ลบ. หลังยอดส่งออกฟื้นตัว โดย ณ เวลา 15.16 น. อยู่ที่ 23.80 บาท บวก 1.20 บาท หรือ 5.31% สูงสุดที่ 23.90 บาท ต่ำสุดที่ 22.60 บาท ด้วยมูลค่าซื้อขาย 14.79 ล้านบาท
23 เม.ย. 2561

ผู้สื่อข่าวรายงาน ราคาหุ้นบริษัท พรีเมียร์เอ็นเตอร์ไพรซ์ จำกัด (มหาชน) หรือ SAPPE ล่าสุด ณ เวลา 15.16 น. อยู่ที่ 23.80 บาท บวก 1.20 บาท หรือ 5.31% สูงสุดที่ 23.90 บาท ต่ำสุดที่ 22.60 บาท ด้วยมูลค่าซื้อขาย 14.79 ล้านบาท ขณะที่ดัชนีโดยรวมลบ 0.36%

ด้าน บล.ทิสโก้ ระบุในบทวิเคราะห์ (23 เม.ย.) แนะนำ “ซื้อ” SAPPE ราคาเป้าหมาย 32 บาท/หุ้น โดยคาดกำไรปกติไตรมาส 1/61 เพิ่มขึ้นจากปีก่อน จากการส่งออกเริ่มฟื้นตัว แต่ลดลงจากไตรมาสก่อน จากช่วงโลว์ซีซั่น คาด SAPPE จะมีกำไรไตรมาส 1/61 อยู่ที่ 74 ล้านบาท (เพิ่มขึ้น 52% จากปีก่อน, ลดลง 4% จากไตรมาสก่อน) มาจากยอดส่งออกเป็นหลักจากการทำการตลาดในกลุ่มอาเซียน ตะวันออกกลาง และอียูกว่า 80 ประเทศ สำหรับยอดขายในประเทศเตรียมออกสินค้าใหม่ต่อเนื่องทุกไตรมาส
ขณะที่รายได้เพิ่มขึ้นจากส่งออกเป็นหลัก คาดยอดขายอยู่ที่ 610 ล้านบาท (เพิ่มขึ้น 23% จากปีก่อน, ลดลง 2% จากไตรมาสก่อน) มาจากยอดขายส่งออกที่เพิ่มขึ้นราว 43% จากปีก่อน และลดลง 10% จากไตรมาสก่อน จากยอดขายในกลุ่มอาเซียนและประเทศอื่นๆที่เพิ่มขึ้น ประกอบกับการส่งออกปีที่ผ่านมามีฐานต่ำกว่าปกติจากปัญหาการจัดสต็อกสินค้าในประเทศอินโดนีเซียและจีน แต่ลดลง 10% จากไตรมาสก่อน จากช่วงโลว์ซีซั่นการส่งออก
สำหรับยอดขายในประเทศคาดทรงๆ เพิ่มขึ้น 2% จากปีก่อน แต่เพิ่มขึ้น 13% จากไตรมาสก่อน จากการทำการตลาดและเพิ่มสินค้า SKU ใหม่ในกลุ่ม Beauti drink คาดอัตรากำไรขั้นต้นเพิ่มขึ้นอยู่ที่ 39% เพิ่มขึ้นจาก 36% จากปีก่อน แต่ใกล้เคียง 38% จากไตรมาสก่อน จากการส่งออกที่เพิ่มขึ้นที่มีมาร์จิ้นดีกว่า
นอกจากนี้ บริษัทเตรียมออกสินค้าใหม่ในปีนี้ต่อเนื่องทุกไตรมาส ได้แก่ เครื่องดื่ม Jelly Beauti Drink ในไตรมาส 2/61, กาแฟผง “เพรียว” จำนวน 2 SKUs ในไตรมาส 3-4/61 และสินค้าใหม่กลุ่มขนม Healthy Snack ในไตรมาส 4/61 เราคาดรายได้ในประเทศปีนี้เติบโต 5% จากปีก่อน และส่งออกเติบโต เพิ่มขึ้น 12% จากปีก่อน จากการกลุ่มเครื่องดื่มโมกุโมกุ ที่เป็นที่นิยมเป็นหลักและการทำการตลาดในกลุ่มประเทศอาเซียนโดยเฉพาะประเทศอินโดนีเซีย, ฟิลิปปินส์ และประเทศในกลุ่มอเมริกาและอียูฯ
รวมถึงประเทศตะวันออกกลางและประเทศอื่นๆ กว่า 80 ประเทศ สำหรับบริษัทร่วม All Coco นั้น SAPPE มีแผนจะถือหุ้นเพิ่มเป็น 51% จากเดิม 40% ในปลายปีนี้ โดย All Coco มีรายได้ปี 2560 ที่ 349 ล้านบาท เพิ่มขึ้น 130% จากปีก่อน และ SAPPE ได้รับส่วนแบ่งกำไร 1.1 ล้านบาท เราคาดยอดขายยอดขาย all coco จะเพิ่มขึ้นปีละ 15% และคาดสัดส่วนกำไรยังเล็กน้อย
อย่างไรก็ตาม ยังคงคำแนะนำ “ซื้อ” จากแนวโน้มกำไรสุทธิที่ดีขึ้นจากสัญญาณการส่งออกเริ่มฟื้นตัว แผนการเพิ่มสินค้าใหม่ภายในปีนี้ รวมถึงการบริหารจัดการต้นทุนที่มีประสิทธิภาพและค่าใช้จ่ายที่ลดลง ส่งผลกำไรคาดเติบโตต่อเนื่อง ราคาเป้าหมายใหม่อยู่ที่ 32 บาท อ้างอิง PER Sector (-0.5STD) อยู่ที่ 22X จากเดิม 25X สะท้อนความเสี่ยงค่าเงินบาทแข็งค่าและการแข่งขันในประเทศยังคงรุนแรง ราคาหุ้นปัจจุบัน PER18F เพียง 16X ยังต่ำกว่าค่าเฉลี่ยอุตสาหกรรมรวมที่ 28X